Հեռավար ուսուցման կազմակերպման կարգ

Նախագիծ

Հեռավար ուսուցման հեռավար կազմակերպումը` որպես առկա ուսուցման լրացում, որոշված է կրթահամալիրի կանոնադրությամբ (կետ 20)»։ Հեռավար ուսուցումը կազմակերպվում է դպրոցի ղեկավարի հրամանով։ Հեռավար ուսուցում կազմակերպելու որոշումը դպրոցի ղեկավարն ընդունում է, երբ սովորողի կամ դասավանդողի ներկայությունը ուսումնական պարապմունքներին ժամանակավորապես անհնար է հետևյալ պատճառներով.

* հիվանդություն
* ընտանեկան (անձնական) հանգամանքների բերումով քաղաքից ժամանակավոր բացակայություն
* կրթահամալիրի տնօրենի հրամանով ուսումնական ճամբարների, ստեղծագործական հավաքների մասնակցություն
* դպրոցի ղեկավարի հրամանով ուսումնական պարապմունքներից սովորողի ժամանակավոր հեռացում։

Հեռավար ուսուցման կազմակերպման հրամանում նշվում են.

* հեռավար ուսուցման պատճառները, հիմքը (սովորողի կամ նրա օրինական ներկայացուցչի (ծնողի) էլեկտրոնային դիմում, բժշկի տեղեկանք, կրթահամալիրի տնօրենի հրաման)
* հեռավար ուսուցման ժամկետները
* որ դասընթացին (դասընթացներին), որ աշխատողներին և սովորողներին է վերաբերում հրամանը։

Հեռավար ուսուցումը և ուսումնական արդյունքների գնահատումը էլեկտրոնային մատյաններում գրանցվում են, առաջադրանքները, ուսումնական նյութերը, հեռավար ուսուցման համար կիրառված web միջավայրերի (live@edu, livemeeting, livestream, scipe, և այլ) հղումները, գործածված և ուսումնական արդյունքները հրապարակվում են ուսուցման կազմակերպման կարգերով (ուսումնական բլոգներ, էլմատենավարություն, հաշվետվություն և այլն)։

Առցանց ուսումնական պարապմունքի կազմակերպում

Առցանց ուսուցումը` որպես ուսումնական պարապմունքի կամ տնային աշխատանքի կազմակերպման ձև, կիրառում են.

* դասավանդողը` իր վարած դասընթացի ծրագրով որոշված բովանդակությամբ.
* ուսումնական նախագծերի ղեկավարը (համակարգողը).
* ակումբի ղեկավարը.
* դպրոցի ղեկավարը, կրթական ծրագրի մշակման համակարգողը` կրթական ծրագրի մշակման քննարկումներ։

Առցանց պարապմունքի թեման հրապարակվում է վարողի կողմից։ Այդտեղ նշվում է նաև պարապմունքի հասցեն (կայքի էջ, բլոգ, Microsoft-ի համապատասխան տարածք, Scipe)։ Առցանց պարապմունքի հղումն ուղարկվում է այն սովորողներին, ում համար պարապմունքին մասնակցելը պարտադիր է, և կրթահամալիրի մյուս դպրոցներում սովորող հասակակիցներին, նրանց, ում կարող է հետաքրքրել։

Առցանց պարապմունքը գրանցվում է դպրոցի էլեկտրոնային մատյանի` առցանց պարապմունքների էջում։ Առցանց պարապմունք վարողը պարապմունքի մասին հաշվետվություն է ներկայացնում նույն էջում` մասնակիցների թիվը, բացակաների ցուցակը, արդյունքների մասին նշումներ։ Առցանց պարապմունքին սովորողի մասնակցությունը (արդյունքը) գնահատվում է դասընթացի, նախագծի, ակումբի գնահատման էլեկտրոնային մատյանում։

Առցանց պարապմունքները հավաքվում են դպրոցի կայքի համապատասխան բաժնում (հիմնական դպրոցի դեպքում`նաև դասարանի էջում), ակումբի էջում, նախագծի էջում։